Koordinatės: 55°09′17″š. pl. 23°42′21″r. ilg.﻿ / ﻿55.154787°š. pl. 23.705823°r. ilg.﻿ / 55.154787; 23.705823

| Puidynės dvaras |
| --- |
| Sodybos gyvenamasis namas (rūmai) Sodybos gyvenamasis namas (rūmai) |
| Vieta | Naujasodžių g. 4, Naujasodžiai, Kauno rajonas |
| Įkurtas | 1938-1940 |
| Rūmų stilius | Modernizmas |
| Bajorų giminės | Puidos |
| Parkas | Pavieniai medžiai |
| Pastatų būklė | Kai kurie ūkio ir gyvenamieji pastatai |
| Savininkas | privatus |

**Puidynės (Puidinės, Naujasodžių) dvaras** – buvusi dvaro sodyba Kauno rajone, Babtų seniūnijoje, Naujasodžių kaime, 0,5 km į rytus nuo magistralės  **A1**  Vilnius–Kaunas–Klaipėda  Puidinės viaduko. Išlikęs modernios architektūros gyvenamasis namas (rūmai), kuris priklausė lietuvių rašytojui, vertėjui Kazui Puidai (1883–1945). Valstybės saugomas architektūros ir istorijos paminklas. Iki šiol namas yra vienas iš dvaro priklausinių, sudarančių bendrą išlikusių dvaro pastatų ansamblį, kurį sudaro K. Puidos namas (rūmai), du namai ir ūkinis trobesys.

Rašytojo K. Puidos namas kitaip dar vadinamas Puidinės (Naujasodžių) dvaru, o vietiniai ir patį kaimą yra praminę Puidyne. Miestietiškas, dviejų aukštų mūrinis namas veikiau primena modernią miestietišką vilą, nei tradicinį, į kraštovaizdį įsiliejusį dvarą. Kieme išlikę ir kiti statiniai: medinis namas darbininkų šeimoms, ūkiniai pastatai.

Istorija
--------

Mūrinį dviejų aukštų namą K. Puida pasistatė 1938 ar 1939-1940 m. Jis čia su antrąja žmona teisininke Stefanija Girdvainyte gyveno iki savo mirties 1945 m. 1939 m. vienkiemiui priklausė 23 ha žemės, medinis namas darbininkų šeimoms, dideli ūkiniai pastatai: svirnas, karvidė, kiaulidė, vištidė. Rašytojas norėjo įkurti šiuolaikišką ūkį.

Sovietmečiu name gyveno kolūkiečių šeimos. Dabartinis savininkas, ūkininkas A. Rinkevičius, sodybą nupirko iš Kazio ir Stefanijos Puidų sūnaus Gedimino, kuris čia buvo praleidęs ankstyvąją vaikystę, vėliau atstatęs nuosavybę į tėvų turtą.

Rinkevičių valda
----------------

2021 m. duomenimis, Puidų namas nebuvo apgyvendintas. Jo išlaikymu, remontu rūpinasi vietos ūkininkai Reda ir Alfredas Rinkevičiai, bandydami išsaugoti tai, ką galima išsaugoti. Kai kurių statinių pamatai buvo sunykę, jų restauruoti nepavyko, buvo gautas leidimas nugriauti. Ūkininkas A. Rinkevičius norėjo statytis namą prie miško, ten, kur stovėjo jo senelio sodyba, kurioje jis ir užaugo. Senelis Stanislovas su K. Puida buvo geri draugai. Iš Rusijos grįžęs rašytojo sūnus Gediminas pasiūlė ūkininkui pirkti sodybą. Jis jau prieš tai buvo šalia įsigijęs kiaulides, sandėlius, todėl jam toks pasiūlymas pasirodė parankus.

Šaltiniai
---------

1. 1 2  „Objekto Nr. 16982 išsamus aprašymas". Lietuvos Respublikos kultūros vertybių registras.
2. 1 2 3  Miestietiškas Puidų dvaro „rūmas" *modernizmasateiciai.lt* Archyvuota kopija 2021-01-28 iš Wayback Machine projekto.
3. ↑  Kauno rajono sodybos ir vilos - Rašytojo K. A. Puidos namas[neveikianti nuoroda] *krsvbiblioteka.lt*
4. 1 2  Pakaunėje puoselėjami ne tik dvarai, vilos, bet ir paprasti medinukai. Svajonė vis nusikelia Archyvuota kopija 2020-11-15 iš Wayback Machine projekto.

Nuorodos
--------

* Sąrašas:Lietuvos dvarai
* Rašytojo Kazio Aleksandro Puidos namas Archyvuota kopija 2020-08-05 iš Wayback Machine projekto. *krs.lt*